Predkladacia správa

	
	Sociálne služby majú v rámci verejných služieb špecifické postavenie dané charakterom a účelom ich poskytovania – ide o špecializované činnosti na riešenie hmotnej núdze alebo na riešenie sociálnej núdze občana sú teda právnym prostriedkom na naplnenie Ústavou SR zaručených sociálnych práv občana (Čl. 39 Ústavy SR). Tomuto špecifickému postaveniu musí byť oprávnene prispôsobený mechanizmus ich financovania, organizácie, inštitucionálneho zabezpečenia, hmotnoprávnych podmienok ich poskytovania, procesnoprávne postupy i kontrolné mechanizmy.

	Nevyhnutnosť koncepčného riešenia problémov v oblasti sociálnych služieb vyplynula zo záverov návštevy Európskeho výboru na zabránenie mučenia a neľudského či ponižujúceho zaobchádzania alebo trestania (ďalej len „Výbor CPT“) v SR v dňoch 9. – 18. októbra 2000, v rámci ktorej bolo zo strany Výboru CPT preverované zaobchádzanie s osobami zbavenými slobody, s cieľom v prípade potreby posilniť ochranu týchto ľudí pred mučením, pred neľudským či ponižujúcim zaobchádzaním alebo trestaním. Výbor CPT vypracoval Správu o skutočnostiach zistených v priebehu jeho návštevy. Výbor CPT zistil nedostatky v zariadeniach sociálnych služieb v zriaďovateľskej pôsobnosti krajských úradov a v odvetvovej pôsobnosti Ministerstva práce, sociálnych vecí a rodiny Slovenskej republiky v oblasti finančných zdrojov, ktoré sú zjavne neprimerané na zabezpečenie riadnej starostlivosti najmä niektorým problematickým klientom a v poskytovaní starostlivosti občanom s duševnými poruchami a poruchami správania. Tieto sa dotýkali úrovne materiálno-technického zabezpečenia starostlivosti, ako aj personálneho zabezpečenia poskytovania starostlivosti. Vážne výhrady Výboru CPT boli vznesené voči uzavretým oddeleniam zariadení sociálnych služieb, kde nie je umožnená sloboda pohybu niektorým občanom s duševnými poruchami a poruchami správania s psychatrickou diagnózou v čase akútneho zhoršenia ich zdravotného stavu, keď dochádza k ich „umiestňovaniu“ do sieťových postelí.

	Vláda SR svojim uznesením č. 21 z 10. januára 2001 prijala opatrenia v záujme odstránenia zistených nedostatkov v zariadeniach sociálnych služieb v pôsobnosti MPSVR SR prezentovaných delegáciou Výboru CPT.

	K návrhu odpovede vlády SR na správu Výboru CPT z druhej periodickej návštevy Slovenska uskutočnenej 9. až 18. 10. 2000 prijala vláda SR uznesenie č. 979 z 10. októbra 2001. Uznesením vlády SR č. 979 z 10. októbra 2001 uložila vláda SR prednostom krajských úradov pod bodom D.8. kvantifikovať finančné prostriedky na realizáciu navrhovaných opatrení uvedených v odpovedi vlády SR a prostredníctvom ministra vnútra a ministra práce, sociálnych vecí a rodiny predložiť požiadavky na finančné prostriedky na rokovanie vlády. Zároveň vláda SR uložila pod bodmi D.5. a D.6. aj ministrovi práce, sociálnych vecí a rodiny a prednostom krajských úradov prijať a realizovať opatrenia uvedené v odpovedi vlády SR za účelom vykonania odporúčaní Výboru CPT a zabezpečiť trvalú realizáciu odporúčaní Výboru CPT v aplikačnej praxi. Predkladaný materiál je tiež jedným z krokov k realizácii vyššie uvedených úloh.

	Neustály tlak na znižovanie verejných výdavkov na prijímanie reštrikčných opatrení v oblasti ich vynakladania sa výrazne podpísali aj na rozvoji a kvalite sociálnych služieb. Ministerstvo práce, sociálnych vecí a rodiny Slovenskej republiky vypracovalo „Správu o súčasnom stave finančného, materiálno-technického a odborného personálneho zabezpečenia poskytovania sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb, vrátane analýzy možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia“, ktorá signalizovala alarmujúci stav na úseku sociálnych vecí v oblasti sociálnych služieb, najmä pri poskytovaní starostlivosti v zariadeniach sociálnych služieb. Táto správa bola predmetom rokovania vlády Slovenskej republiky dňa 30. mája 2001 a bolo k nej prijaté uznesenie č. 473, ktoré uložilo v bode B.5. ministrovi práce, sociálnych vecí a rodiny „predložiť návrh koncepčného riešenia problémov v oblasti sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb.

	Ministerstvo práce, sociálnych vecí a rodiny Slovenskej republiky predložilo vláde SR návrh na zrušenie úlohy B.5. uznesenia vlády SR č. 473 zo dňa 30. 5. 2001.

	Dôvodom predloženia návrhu na zrušenie uvedenej úlohy bola decentralizácia pôsobností na úseku sociálnych vecí v oblasti sociálnych služieb na samosprávne orgány, nevyhnutnosť doriešenia problematiky poskytovania, financovania a organizácie zdravotnej starostlivosti občanom s duševnými poruchami a poruchami správania odkázaným na pomoc inej osoby a nevyhnutnosť vyhodnotenia realizácie modelových projektov zameraných na zvýšenie kvality života uvedenej skupiny občanov.

	Vláda SR na svojom rokovaní dňa 15. novembra 2001 po prerokovaní návrhu na zrušenie úlohy B.5. uznesenia vlády SR č. 473 schválila len predĺženie termínu plnenia tejto úlohy do 31.3.2002.

	Realizácia predkladaných návrhov koncepčného riešenia problémov v oblasti sociálnych služieb má za cieľ zvýšiť kvalitu života a pokračovať v humanizácii podmienok života občanov s duševnými poruchami a poruchami správania, ale najmä skvalitniť starostlivosť, ktorá sa im poskytuje v zariadeniach sociálnych služieb (ďalej len „ZSS“).

	Návrh koncepčného riešenia je vypracovaný v etape pokračovania decentralizácie v oblasti sociálnych služieb realizovaním prechodu vybraných pôsobností na úseku sociálnej pomoci v oblasti sociálnych služieb na obce a samosprávne kraje v súlade so zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. Aj táto právna skutočnosť vyvoláva naliehavú potrebu formulovania koncepčného riešenia problémov v oblasti sociálnych služieb pri starostlivosti o občanov s duševnými poruchami a poruchami správania v zariadeniach sociálnych služieb v záujme koordinácie orgánov verejnej moci a ďalších právnických osôb a fyzických osôb, ktoré pôsobia v sociálnej pomoci v oblasti sociálnych služieb pri zvyšovaní kvality sociálnych služieb a zabezpečení ich dostupnosti.

	Vzhľadom na potrebu integrovaného pôsobenia zdravotnej a sociálnej starostlivosti najmä vo vzťahu k občanom s duševnými poruchami a poruchami správania a nevyhnutnosť ich koordinácie a previazanosti, predkladaný návrh koncepčného riešenia vychádza aj z modelu „Reformy psychiatrickej starostlivosti v Slovenskej republike“, tj. zdravotníckeho modelu starostlivosti, ktorý bol schválený Ministerstvom zdravotníctva Slovenskej republiky.

	Návrh koncepčného riešenia problémov v oblasti sociálnych služieb pri starostlivosti o občanov s duševnými poruchami a poruchami správania v ZSS bol konzultovaný s hlavným odborníkom Slovenskej republiky pre geriatriu Prof. MUDr. Štefanom Krajčíkom, CSc a primátorom Psychiatrického oddelenia Nemocnice s poliklinikou v Trenčíne MUDr. Jozefom Haštom, ktorý je krajským odborníkom pre psychiatriu.
	
	Predkladaný materiál nemá priamy finančný, ekonomický, environmentálny vplyv ani vplyv na zamestnanosť. Na základe  predkladaného materiálu sa však ministrovi práce, sociálnych vecí a rodiny v spolupráci s prednostami krajských úradov navrhuje úloha uplatniť pri príprave štátneho rozpočtu na rok 2003 až 2005, na zvýšenie kvality poskytovanej starostlivosti občanom s duševnými poruchami a poruchami správania v zariadeniach sociálnych služieb, účelové prostriedky v rámci rozpočtových kapitol jednotlivých krajských úradov v celkovej výške 572,8 mil. Sk. Ide o sumu finančných prostriedkov kvantifikovanú prednostami krajských úradov v rámci realizácie úlohy D.8. uznesenia vlády SR č. 979 z 10. októbra 2001. Požadovaná suma je potrebná na realizáciu navrhovaných opatrení uvedených v odpovedi vlády SR na správu Výboru CPT. Pokiaľ pôjde o účelové prostriedky v rámci rozpočtových kapitol jednotlivých krajských úradov smerované na zariadenia sociálnych služieb, ktoré sú dotknuté s účinnosťou od 1. júla 2002 prechodom na príslušnú obec alebo príslušný samosprávny kraj podľa zákona č. 416/2001 Z. z. o  prechode niektorých pôsobností z orgánov štátnej správy na obce a na vyššie územné celky, bude zodpovedajúca suma finančných prostriedkov delimitovaná na príslušný samosprávny kraj.

	Cieľom uplatňovania potreby účelových prostriedkov v rozpočtovej kapitole Ministerstva práce, sociálnych vecí a rodiny SR na rok 2003 v štátnom rozpočte vo výške 78 mil. Sk na krytie výdavkov na podporu projektov transformácie sociálnych služieb je podporiť trvalo udržateľný rozvoj kvality i kvantity sociálnych služieb poskytovaných najmä občanom s duševnými poruchami a poruchami správania i v terajšej etape prechodu vybraných pôsobností na obce a na samosprávne kraje v oblasti sociálnych služieb do ich samosprávnej pôsobnosti, ako aj ustanovenia nových pôsobností v oblasti sociálnej pomoci, so súvisiacim predpokladom financovania týchto pôsobností z vlastných zdrojov samospráv mimo rámca poskytnutej decentralizačnej dotácie. Vyčlenením účelových finančných prostriedkov ide aj o umožnenie realizácie projektov presahujúcich možnosti financovania zo strany poskytovateľov sociálnych služieb verejných i neverejných, ktoré budú v intenciách napĺňania koncepcie sociálnej pomoci a budú zamerané na osvedčenie modelových riešení v praxi za účelom ich následnej kodifikácie v právnom poriadku v rámci sociálnej pomoci.

	Materiál bol predmetom vonkajšieho pripomienkového konania u vybraných pripomienkujúcich miest v celkovom počte 50. Z uvedeného počtu pripomienkujúcich miest zaslalo pripomienky 44 pripomienkujúcich miest, 26 pripomienkujúcich miest nemalo žiadne pripomienky. Zásadná pripomienka uplatnená Ministerstvom financií SR o nesúhlase s uloženými úlohami ministrovi financií týkajúcimi sa rozpočtu v roku 2003 bola odstránená v rámci rozporového konania úpravou dotknutých bodov návrhu uznesenia vlády. Vyhodnotenie pripomienkového konania je obsiahnuté v prílohe.